Na podlagi petega odstavka 11. člena Zakona o spodbujanju digitalne vključenosti (Uradni list RS, št. 35/22 in 40/23) Vlada Republike Slovenije izdaja

**UREDBO**

**o podrobnejši vsebini načrta spodbujanja digitalne vključenosti**

(vsebina uredbe)

Ta uredba določa podrobnejšo vsebino načrta spodbujanja digitalne vključenosti (v nadaljnjem besedilu: načrt).

2. člen

(vsebina načrta)

Načrt mora vključevati naslednja poglavja:

1. podlage za sprejem načrta,
2. oceno stanja na področju digitalne vključenosti, vključno z analizo o obstoju manj ugodnega položaja posamezne skupine na področju digitalne vključenosti,
3. določitev ciljnih skupin, ki so jim namenjeni ukrepi spodbujanja digitalne vključenosti,
4. določitev ciljne ravni digitalnih kompetenc za določene ciljne skupine,
5. določitev in opis ukrepov spodbujanja digitalne vključenosti za vsako od določenih ciljnih skupin,
6. opredelitev ocenjenih finančnih posledic ukrepov za spodbujanje digitalne vključenosti in
7. določitev kazalnikov učinka za predvidene ukrepe spodbujanja digitalne vključenosti.
8. člen

(podlage za sprejem načrta)

(1) Podlage za sprejem načrta iz 1. točke prejšnjega člena zajemajo:

- podatke o veljavnih predpisih na področju spodbujanja digitalne vključenosti,

- podatke o strateških dokumentih Republike Slovenije in Evropske unije s področja digitalne vključenosti in

- podatek o obdobju, za katerega se sprejema načrt, z določitvijo konkretnih koledarskih datumov začetka in konca obdobja.

(2) Podatki iz druge alineje prejšnjega odstavka obsegajo vsaj:

- naziv dokumenta, ki je za obdobje, za katerega se sprejema načrt, bodisi na ravni Republike Slovenije bodisi na ravni Evropske unije, pomemben za področje digitalne vključenosti,

- povezavo do objavljenega dokumenta iz prejšnje alineje in

- kratek povzetek ključne vsebine dokumenta iz prve alineje tega odstavka.

4. člen

(ocena stanja)

(1) V okviru ocene stanja iz 2. točke 2. člena te uredbe se povzamejo aktualni razpoložljivi statistični podatki za Republiko Slovenijo za vsako od naslednjih ključnih kategorij digitalne vključenosti:

- dostopnost infrastrukture in opreme,

- zaupanje v prednosti digitalne preobrazbe,

- digitalne kompetence,

- aktivna vključenost v digitalno družbo.

(2) V vsaki od kategorij iz prejšnjega odstavka se statistični podatki predstavijo glede na merila, na podlagi katerih se v skladu z zakonom določajo ciljne skupine.

(3) Ob upoštevanju aktualnih razpoložljivih statističnih podatkov iz prejšnjih odstavkov se pripravi analiza o obstoju manj ugodnega položaja posamezne ciljne skupine na področju digitalne vključenosti, ki terja določitev ukrepov za spodbujanje digitalne vključenosti, ki so namenjeni tej ciljni skupini. Analiza je obvezna sestavina načrta.

(4) V okviru analize iz prejšnjega odstavka se predstavijo tudi vzroki, ki posamezni skupini bolj kot preostalemu prebivalstvu otežujejo ustrezno digitalno vključenost.

5. člen

(določitev ciljnih skupin)

(1) Ob upoštevanju ocene stanja iz prejšnjega člena se v načrtu na podlagi z zakonom določenih meril določijo ciljne skupine, ki so jim namenjeni ukrepi spodbujanja digitalne vključenosti za prihodnje dvoletno obdobje.

(2) Za posamezno ciljno skupino iz prejšnjega odstavka se v načrtu opiše lastnosti skupine glede na merila iz zakona, na podlagi katerih se določajo ciljne skupine, in obseg skupine.

6. člen

(določitev ciljne ravni digitalnih kompetenc)

Glede na oceno stanja iz 4. člena te uredbe in cilje, ki izhajajo iz strateških dokumentov Republike Slovenije in Evropske unije, se za vsako od ciljnih skupin, ki so jim namenjeni ukrepi spodbujanja digitalne vključenosti za prihodnje dvoletno obdobje, v načrtu opredeli tudi ciljna raven digitalnih kompetenc, to je raven digitalnih kompetenc, ki naj bi jo ciljna skupina, ki ji bodo ukrepi namenjeni, dosegla ob zaključku trajanja ukrepov.

7. člen

(ukrepi za spodbujanje digitalne vključenosti)

(1) V načrtu se za obdobje njegovega trajanja opredelijo ukrepi spodbujanja, s katerimi bo dosežena ciljna raven digitalnih kompetenc določenih ciljnih skupin.

(2) Za vsakega od ukrepov se opredeli delovni naslov, namen ukrepa in kratek opis predvidene vsebine ukrepa.

8. člen

(opredelitev ocenjenih finančnih posledic ukrepov)

(1) Za vsakega od predvidenih ukrepov se v načrtu oceni njegove finančne posledice.

(2) Ocena finančnih posledic iz prejšnjega odstavka mora vsebovati najmanj:

1. opredelitev vseh potrebnih finančnih sredstev za izvedbo posameznega ukrepa in

2. opredelitev predvidenih virov financiranja.

9. člen

(določitev kazalnikov učinka)

Za vsakega od predvidenih ukrepov se v načrtu opredelijo kazalniki učinka, na podlagi katerih se bo merila učinkovitost izvedenih ukrepov.

10. člen

(začetek veljavnosti)

Ta uredba začne veljati petnajsti dan po objavi v Uradnem listu Republike Slovenije.

Št.

Ljubljana, dne

EVA 2023-3150-0028

|  |  |
| --- | --- |
|  | Vlada Republike Slovenije |
|  | dr. Robert Golob |
|  | predsednik |

**OBRAZLOŽITEV**

1. UVOD
2. Pravna podlaga

Pravna podlaga za predlagano uredbo je peti odstavek 11. člena Zakona o spodbujanju digitalne vključenosti (Uradni list RS, št. 35/22 in 40/23; v nadaljnjem besedilu: zakon), ki določa, da vlada določi podrobnejšo vsebino načrta spodbujanja digitalne vključenosti (v nadaljnjem besedilu: načrt).

1. Rok za izdajo uredbe, določen z zakonom

V Zakonu o spodbujanju digitalne vključenosti (Uradni list RS, št. 35/22) je bil določen rok šestih mesecev od uveljavitve zakona (to je do 12. 9. 2022) za sprejem uredbe, s katerim bi se določila podrobnejša vsebina analize spodbujanja digitalne vključenosti in pa tudi podrobnejša vsebina načrta. Zakon o spremembah in dopolnitvah Zakona o spodbujanju digitalne vključenosti (Uradni list RS, št. 40/23), ki je pričel veljati aprila 2023, je črtal analizo digitalne vključenosti in sprejem uredbe v tem delu, prav tako pa je prinesel določene spremembe v 11. členu zakona, ki ureja načrt.

3. Splošna obrazložitev predloga uredbe

Predlog uredbe določa podrobnejšo vsebino načrta, ki ga sprejme Vlada Republike Slovenije. Vlada mora prvi načrt, ki bo sledil predlogu uredbe, sprejeti do 31. marca 2024.

4. Predstavitev presoje posledic za posamezna področja, če te niso mogle biti celovito predstavljene v osnutku uredbe

/

II. VSEBINSKA OBRAZLOŽITEV PREDLAGANIH ČLENOV

K 1. členu

Predlog člena določa vsebino uredbe, to je določitev podrobnejše vsebine načrta.

K 2. členu

Predlog člena opredeljuje vsebino, ki mora biti zajeta v načrtu. Predlagane vsebine so podrobneje razčlenjene v 3. do 9. členu uredbe. Predlagana vsebina načrta sledi določbi tretjega odstavka 11. člena zakona, ki določa, da načrt določa ciljno raven digitalnih kompetenc za ciljne skupine, ki se določijo na podlagi meril iz 9. člena tega zakona in kombinacijo ukrepov za spodbujanje, ki naj se v naslednjem dveletnem obdobju izvedejo, da bo raven dosežena, skupaj z ocenjeno višino sredstev, potrebno za vsako skupino ukrepov za spodbujanje.

K 3. členu

Predlog člena določa vsebine, ki morajo biti zajete v okviru podlag za sprejem načrta, to so podatki o veljavnih nacionalnih predpisih s področja digitalne vključenosti, podatki o strateških dokumentih Republike Slovenije in Evropske unije s tega področja in podatek o obdobju, za katerega velja načrt z navedbo konkretnih datumov (načrt se sicer v skladu z zakonom sprejema za dveletno obdobje).

K 4. členu

Zakon ne predvideva več priprave analize digitalne vključenosti, saj v skladu s predlaganimi določbami le-ta ne bi bila izvedljiva. Ne glede na navedeno pa je nujni sestavni del načrta oziroma njegovo izhodišče za načrtovanje ukrepov ocena stanja na področju digitalne vključenosti. V okviru ocene stanja se prikažejo razpoložljivi statistični podatki za Republiko Slovenijo po štirih ključnih kategorijah digitalne vključenosti (dostopnost infrastrukture in opreme, zaupanje v prednosti digitalne preobrazbe, digitalne kompetence, aktivna vključenost v digitalno družbo). Po vsaki posamezni kategoriji se podatki prikažejo po merilih iz prvega odstavka 9. člena zakona, na podlagi katerih se določajo ciljne skupine (starost, spol, izobrazba, status aktivnosti, stopnja urbanizacije območja, v katerem imajo stalno ali začasno prebivališče in višina dohodka).

Bistveni sestavni del ocene stanja je tudi analiza o obstoju manj ugodnega položaja posamezne skupine prebivalstva na področju digitalne vključenosti. Gre za uresničitev zahteve iz tretjega odstavka 9. člena zakona, ki predvideva določitev ciljnih skupin na podlagi predhodno izvedene analize o obstoju manj ugodnega položaja posamezne skupine na področju digitalne vključenosti v skladu z 18. členom Zakona o varstvu pred diskriminacijo (Uradni list RS, št. 33/16 in 21/18 – ZNOrg). Pozitivna diskriminacija države z ukrepi je namreč dopustna le tam, kjer je na podlagi analize razvidno, da je določena skupina v manj ugodnem položaju in so ukrepi potrebni za zagotovitev enakopravne obravnave. Del analize so tudi identificirani vzroki za slabši položaj posamezne skupine.

K 5. členu

V načrtu se v skladu z drugim odstavkom 9. člena zakona določijo ciljne skupine na podlagi zakonskih meril. Ciljne skupine se določijo na podlagi analize, izvedene v okviru ocene stanja iz prejšnjega člena. Za vsako posamezno ciljno skupino se opiše lastnosti skupine (na podlagi meril – torej npr. starejši na podeželju) in njen obseg.

K 6. členu

V načrtu se določi tudi ciljna raven digitalnih kompetenc po izvedenih ukrepih, predvidenih z načrtom. Gre za raven digitalnih kompetenc, ki naj bi jo ciljna skupina, ki ji bo posamezen ukrep namenjen, dosegla ob zaključku ukrepa.

K 7. členu

V načrtu se določijo ukrepi za spodbujanje, pri čemer je treba za vsakega izmed ukrepov navesti delovni naslov, namen ukrepa in kratek opis predvidene vsebine ukrepa.

K 8. členu

Obvezna sestavina načrta je tudi ocena finančnih posledic načrtovanih ukrepov, ki zajema opredelitev vseh potrebnih finančnih sredstev in pa tudi opredelitev predvidenih finančnih virov financiranja.

K 9. členu
S ciljem merjenja in spremljanja učinkovitosti izvedenih ukrepov se v načrtu določijo tudi kazalniki učinka, na podlagi katerih se bo merila učinkovitost predlaganih ukrepov.

K 10. členu

Predlog člena določa začetek veljavnosti te uredbe, to je petnajsti dan po objavi v Uradnem listu RS.